ועדת הכנסת, כנסת 18, פרוטוקול מספר 17, 2009-06-17 15:15

זאב אלקין: אני פותח את הישיבה, ומייד אסביר מה הסיבה לכינוס הדחוף.

זאב אלקין: אני מבין שהדיון הוכרז מראש כמשולב על ידי המזכירות, נכון?

איל ינון: כן.

זאב אלקין: המזכירות הכריזה היום על הדיון בחוק התקציב כדיון משולב יחד עם עוד שני חוקים נפרדים שצמודים אליו:

זאב אלקין: הצעת חוק הסכמים קיבוציים (תיקון מס' 7) והצעת חוק הגנת השכר (עיצום כספי ועונשין), אבל העירו למזכירות, ובצדק, שכאשר ניתן כאן פטור ביום שני, הפטור לא ניתן על שני החוקים האלה, הם חוקים נפרדים.

אברהם מיכאלי: זה בטעות.

דוד רותם: איזו טעות?

זאב אלקין: אנחנו מכבדים את הפרוטוקול ואת התקנון בצורה מדויקת, ולכן כמובן, ברגע שהעירו את זה למזכירות, אמרה המזכירות: בוודאי, אל"ף לא ניתן להצביע על זה כתוצאה מדיון משולב, ואם רוצים להצביע היום, צריכים לקיים דיונים נפרדים וועדת הכנסת צריכה לתת פטור.

זאב אלקין: פנה אליי משרד האוצר בבקשה לפטור.

זאב אלקין: אני לא בטוח שזה נכון, ומייד אני אפנה לסגן שר האוצר, אני כינסתי כאן גם את החברים, ובינתיים אתאר לכם את העובדות.

זאב אלקין: ביקשה הממשלה, לפי בקשה של משרד האוצר, לתת פטור, כי באמת שני החוקים האלה קשורים לתקציב, למרות שבעיניי אפשר להצביע עליהם גם ביום שני, הרי סך הכל הם חוקים נפרדים.

דוד רותם: האם אדוני יכול להסביר לי למה הצעת חוק הגנת השכר (עיצום כספי ועונשין) קשורה לתקציב?

דוד רותם: זה הופך את אי-תשלום שכר, הלנת שכר, לעבירה פלילית.

זאב אלקין: יכול להיות שסגן שר האוצר יודע להסביר את זה, אבל אלה עדיין חוקים נפרדים, מבחינת הכנסת בוודאי חוק נפרד.

זאב אלקין: אני פונה אליך, אדוני סגן השר, הנה אנחנו כאן מכונסים ויש כאן חברי כנסת, ואנחנו יכולים לדון בבקשת הפטור, ואני מקווה שאם תשכנעו אותנו, שיהיה לזה רוב.

זאב אלקין: אבל אני פונה אליך בבקשה, לרגל המצב הזה - מכיוון שהבעיה הזאת התעוררה ממש בסמוך להצבעה על התקציב, אולי בכל זאת תכבדו את המצב הקיים ונקיים דיון בצורה מסודרת ביום שני על שני החוקים ושום דבר לא יקרה, מה דעתך?

דוד רותם: אני רוצה להוסיף עוד שאלה.

דוד רותם: בואו נניח שאנחנו עכשיו מחליטים על פטור.

דוד רותם: זה צריך לשנות את סדר היום, כי צריך להניח את זה לדיון.

זאב אלקין: צריכים תוספת לסדר היום.

דוד רותם: אדוני צריך לשנות עכשיו את סדר היום מעכשיו לעוד חצי שעה.

זאב אלקין: נכון, לכן אני פונה בבקשה הזאת, אני מבין שזה גם על דעתך.

דוד רותם: גם בכנסת נורמלית, זה דבר שהוא - - -

זאב אלקין: לא, זה קורה הרבה פעמים בכנסת נורמלית.

דוד רותם: אבל לא בחמש דקות.

זאב אלקין: בכנסת הקודמת זה קרה על ימין ועל שמאל, אבל עדיין אנחנו בתקופה רגישה בכנסת.

דוד רותם: בכנסת הקודמת הייתה קואליציה.

רוברט אילטוב: בכנסת הזאת אין אופוזיציה.

זאב אלקין: אנחנו בתקופה רגישה בכנסת היום, לכן אני פונה אליך אדוני סגן השר, אולי בכל זאת תכבדו את המצב הרגיש שיש היום בכנסת, ותסכימו למשוך את הבקשה לפטור?

יצחק כהן: אדוני היושב ראש, מכיוון שחוק הסכמים קיבוציים קשור לעסקת החבילה, חשבנו כבר לחתום על עסקת החבילה ביום ראשון, אבל לאור מה שאתה מעלה, זה לא קריטי, אפשר להצביע על זה ביום שני.

יצחק כהן: אני חושב שאפשר לקבל את הבקשה שלך, אין עם זה בעיה.

דני דנון: מחר יש לנו ישיבות.

זאב אלקין: זה כבר לא משנה.

יצחק כהן: אני נענה לבקשת היושב ראש ואני מוכן שההצבעה תהיה ביום שני על שני הסעיפים האלה.

זאב אלקין: אז אני מודה מאוד לממשלה, שמשכה את הבקשה.

קריאה: אבל יש פטור - - -

זאב אלקין: לא, הממשלה משכה את הבקשה שלה לפטור, ולכן אני נועל את הישיבה.

זאב אלקין: תודה רבה.